13.

Články 20 až 23 sa nahrádzajú takto: „Článok 20 Zmluvy 1. Členské štáty zabezpečia, aby spotrebitelia a ďalší koncoví užívatelia, ktorí si objednajú služby poskytujúce pripojenie k verejnej komunikačnej sieti a/alebo verejne dostupné elektronické komunikačné služby a ktorí si tak želajú, mali právo uzatvoriť zmluvu s jedným podnikom alebo viacerými podnikmi poskytujúcimi takéto pripojenie a/alebo služby. V uvedenej zmluve sa v jasnej, úplnej a ľahko prístupnej forme uvedú aspoň: a) totožnosť a adresa dodávateľa; b) poskytované služby zahrňujúce najmä: — informácie o stratégiách poskytovateľa v oblasti riadenia prevádzky siete, — minimálnu ponúkanú úroveň kvality služieb, konkrétne čas do prvého pripojenia, a v prípade potreby iné parametre kvality služieb, ktoré vymedzia národné regulačné orgány, — druhy ponúkaných údržbárskych služieb a podporných služieb zákazníkom, ako aj spôsob spojenia sa s týmito službami, — všetky obmedzenia, ktoré poskytovateľ zavedie na používanie dodaných koncových zariadení, c) ak existuje povinnosť podľa článku 25, možnosti účastníka, pokiaľ ide o to, či uviesť alebo neuviesť jeho osobné údaje v zozname, a tieto údaje; d) podrobnosti o cenách a tarifách, vrátane prostriedkov, ktorými je možné získať aktualizované informácie o všetkých platných tarifách a údržbárskych poplatkoch, ponúkané spôsoby platby a všetky rozdiely v nákladoch súvisiace so spôsobom platby; e) obdobie trvania zmluvy a podmienky predĺženia a ukončenia služieb a zmluvy vrátane: — podmienok týkajúcich sa minimálneho trvania zmluvy pri akciách podpory predaja, — všetkých poplatkov súvisiacich s prenositeľnosťou čísiel a iných identifikátorov, — všetkých poplatkov splatných pri skončení zmluvy vrátane náhrady akýchkoľvek nákladov súvisiacich s koncovými zariadeniami; f) všetky odškodnenia a systémy úhrad, ktoré sa uplatnia v prípade nesplnenia zmluvne dohodnutej úrovne kvality služieb; g) spôsob začatia postupu urovnávania sporov v súlade s článkom 34; h) druhy opatrení, ktoré by mohol prijať podnik v prípade narušenia bezpečnosti alebo integrity alebo ohrozenia a poruchovosti. Členské štáty môžu vyžadovať aj to, aby sa v zmluve uviedli všetky informácie, ktoré by mohli na tento účel poskytnúť príslušné orgány verejnej moci o používaní elektronických komunikačných sietí a služieb s cieľom zapojiť sa do nezákonnej činnosti alebo rozširovať škodlivý obsah, ako aj o prostriedkoch ochrany proti rizikám z hľadiska osobnej bezpečnosti, súkromia a osobných údajov, ktoré sa uvádzajú v článku 21 ods. 4 písm. a) a týkajú poskytovanej služby. 2. Členské štáty zabezpečia, aby v prípadoch, keď sú zmluvy uzatvorené medzi účastníkmi a podnikmi poskytujúcimi elektronické komunikačné služby, ktoré umožňujú hlasovú komunikáciu, boli účastníci jasne informovaní o tom, či je alebo nie je poskytovaný prístup k tiesňovým službám a či sa poskytujú informácie o tom, kde sa volajúci nachádza. Poskytovatelia elektronických komunikačných služieb zabezpečia, aby boli zákazníci jasne informovaní o všetkých obmedzeniach prístupu k tiesňovým službám, a to ešte pred uzavretím zmluvy a pri každej zmene v prístupe k takýmto službám. 3. Členské štáty zabezpečia pre účastníkov právo odstúpiť od zmluvy bez sankcií v prípade oznámenia úprav zmluvných podmienok, ktoré navrhol podnik poskytujúci elektronické komunikačné siete a/alebo služby. Účastníci dostanú vopred primerané oznámenie minimálne mesiac pred takými zmenami a v rovnakom čase sú informovaní o svojich právach týkajúcich sa odstúpenia od takej zmluvy bez pokuty v prípade, že neakceptujú nové podmienky. Členské štáty zabezpečia, aby mohli národné regulačné orgány stanoviť formát uvedených oznámení. Článok 21 Transparentnosť a uverejňovanie informácií 1. Členské štáty zabezpečia, aby národné regulačné orgány mohli podnikom poskytujúcim elektronické komunikačné siete a/alebo služby uložiť povinnosť uverejňovať transparentné, porovnateľné, primerané a aktuálne informácie ustanovené v prílohe II o platných cenách a tarifách a o štandardných podmienkach súvisiacich s prístupom k službám poskytovaným koncovým užívateľom a spotrebiteľom a s ich využívaním. Národné regulačné orgány môžu stanoviť ďalšie požiadavky týkajúce sa spôsobu, akým sa predmetné informácie budú uverejňovať, aby sa na prospech spotrebiteľov zabezpečila ich transparentnosť, porovnateľnosť, jasnosť a prístupnosť. 2. Národné regulačné orgány podporia poskytovanie porovnateľných informácií, aby mohli koncoví užívatelia a spotrebitelia nezávisle posúdiť náklady alternatívnych systémov využívania, a to napríklad prostredníctvom interaktívnych návodov alebo podobných techník. Členské štáty zabezpečia, aby mohli národné regulačné orgány sprístupniť takéto návody a takéto techniky, najmä pokiaľ nie sú dostupné na trhu zdarma alebo za primeranú cenu. Tretie strany majú právo využívať bez poplatku informácie zverejnené podnikmi poskytujúcimi elektronické komunikačné siete a/alebo služby, a to na účely predaja alebo sprístupnenia takýchto návodov alebo techník. 3. Členské štáty zabezpečia, aby národné regulačné orgány mohli uložiť podnikom poskytujúcim elektronické komunikačné služby povinnosť okrem iného: a) poskytovať účastníkom informácie o platných tarifách vo vzťahu ku všetkým číslam alebo službám na základe konkrétnych cenových podmienok; v súvislosti s jednotlivými kategóriami služieb môžu národné regulačné orgány vyžadovať, aby sa tieto informácie poskytli okamžite pred spojením volania; b) informovať účastníkov o všetkých zmenách stratégie poskytovateľa v oblasti riadenia prevádzky siete; c) informovať účastníkov o ich práve určiť, či uvedú alebo neuvedú svoje osobné údaje v telefónnom zozname a o type takýchto údajov v súlade s článkom 12 smernice 2002/58/ES (smernica o súkromí a elektronických komunikáciách) a d) pravidelne informovať účastníkov so zdravotným postihnutím o podrobnostiach produktov a služieb, ktoré sú pre nich určené. Ak sa to považuje za potrebné, národné regulačné orgány môžu pred uložením akejkoľvek povinnosti podporiť samoregulačné alebo koregulačné opatrenia. 4. Členské štáty môžu vyžadovať, aby podniky uvedené v odseku 3 podľa potreby bezplatne poskytovali informácie vo verejnom záujme existujúcim a novým účastníkom. V takom prípade takéto informácie poskytujú príslušné orgány verejnej moci v štandardizovanom formáte, pričom sa okrem iného týkajú: a) najčastejšieho využitia elektronických komunikačných služieb na nezákonnú činnosť alebo na šírenie škodlivého obsahu, a to najmä ak sa môže dotýkať dodržiavania práv a slobôd iných osôb vrátane porušovania autorských a súvisiacich práv, a právnych následkov takéhoto konania a b) prostriedkov ochrany proti rizikám z hľadiska osobnej bezpečnosti, súkromia a osobných údajov pri používaní elektronických komunikačných služieb. Článok 22 Kvalita služby 1. Členské štáty zabezpečia, aby národné regulačné orgány mohli po zohľadnení stanovísk dotknutých strán požadovať od podnikov poskytujúcich verejne dostupné elektronické komunikačné siete a/alebo služby uverejnenie porovnateľných, primeraných a aktuálnych informácií pre koncových užívateľov o kvalite svojich služieb a o opatreniach prijatých na zabezpečenie porovnateľného prístupu pre koncových užívateľov so zdravotným postihnutím. Tieto informácie sa na požiadanie dodajú národnému regulačnému orgánu pred ich uverejnením. 2. Národné regulačné orgány môžu okrem iného špecifikovať merateľné parametre kvality služby a obsah, formu a spôsob uverejnenia informácií vrátane prípadných mechanizmov osvedčovania kvality, aby zabezpečili, že koncoví užívatelia budú mať prístup ku komplexným, porovnateľným, spoľahlivým a užívateľsky zrozumiteľným informáciám. V prípade potreby sa môžu použiť parametre, definície a metódy merania uvedené v prílohe III. 3. Aby nedochádzalo k zhoršovaniu služieb a obmedzovaniu alebo spomaľovaniu prevádzky v sieťach, členské štáty zabezpečia, aby národné regulačné orgány mohli podniku alebo podnikom poskytujúcim verejné komunikačné siete stanoviť požiadavky na minimálnu kvalitu služby. Článok 23 Dostupnosť služieb Členské štáty prijmú všetky potrebné opatrenia na zabezpečenie čo najväčšej dostupnosti verejne dostupných telefónnych služieb poskytovaných prostredníctvom verejných komunikačných sietí v prípade katastrofického výpadku siete alebo v prípade zásahu vyššej moci. Členské štáty zabezpečia, aby podniky poskytujúce verejne dostupné telefónne služby prijali všetky potrebné opatrenia na zabezpečenie nepretržitého prístupu k tiesňovým službám.“;